Source: https://www.kohus.ee/et/ajakirjanikule/uudised/kohus-moistis-alaealistelt-seksi-ostnud-ja-neid-kupeldanud-mehe-aastateks
Timestamp: 2019-02-18 20:12:59+00:00
Document Index: 5784715

Matched Legal Cases: ['Kohus ', 'Kohus ', 'kohus ', 'kohus ', 'kohus ', 'kohus ']

Kohus mõistis alaealistelt seksi ostnud ja neid kupeldanud mehe aastateks vangi | Eesti kohtud
Kohus mõistis alaealistelt seksi ostnud ja neid kupeldanud mehe aastateks vangi
Harju Maakohus kuulutas esmaspäeval kohtuotsuse, millega saatis 38-aastase Jaanuse erinevate seksuaalkuritegude eest seitsmeks aastaks ja kuueks kuuks vangi. Jaanus tunnistati süüdi alaealistelt korduvalt seksi ostmises, inimkaubanduses ning lapsporno omandamises ja hoidmises. Alates oktoobrist on mees olnud vahi all ja sellest ajast hakkab kulgema ka tema karistus.
Lisaks Jaanusele mõistis kohus alaealiselt seksi ostmises süüdi ka Kalevi (49) ja Martini (37), karistades neid tingimisi vangistusega. Süüdistatavad, nende kaitsjad ja Põhja ringkonnaprokurör Saskia Kask sõlmisid kriminaalasjas kokkulepped ning kohus, olles veendunud süüdistuste tõendatuses ja kokku lepitud karistuste ning muude meetmete seaduslikkuses, kinnitas kokkulepped.
Varem karistamata Jaanus mõisteti süüdi korduvas seksi ostmises 14-, 15- ja 16-aastastelt tüdrukutelt. Süüdistuse kohaselt kohtus mees kolme kannatanuga kokku vähemalt 20 korral erinevates Eesti linnades ning maksis neile iga kord 30 kuni 50 eurot või ostis asju. Mees mõisteti süüdi muuhulgas selles, et ta, olles tutvunud 13-aastase kannatanuga suhtlusportaalis Facebook ja võitnud tema usalduse, saatis endast ja palus ka endale saata pornograafilise sisuga fotosid ja videoklippe. Ühe kannatanu sai mees nõusse saatma erootilise ja pornograafilise sisuga faile enda kolme-aastasest õest. Kaht tüdrukut julgustas mees prostitutsiooniga tegelema, sõidutades neid kohtumisele klientidega (sh antud asjas süüdi mõistetud Kalevi ja Martiniga) ning võttes osa nende teenistusest endale.
Mitu kannatanut esitasid Jaanuse vastu tsiviilhagi mittevaralise kahju nõudes, mille kohus ka rahuldas, mõistes mehelt kannatanute kasuks välja kokku 103 000 eurot. Lisaks määras kohus hävitamisele Jaanuselt ära võetud kaks mobiiltelefoni ja sülearvuti.
Kohtuotsus ei ole jõustunud ja selle saab edasi kaevata 15 päeva jooksul.